Ajahuaska (ook bekend as ayahuasca) verwys na enige van die verskillende psigoaktiewe afkooksels van die rankplant Banisteriopsis caapi wat gewoonlik met die blare van dimetieltriptamienhoudende spesies of met struike van die genus Psychotria berei word. Die brousel is in die 1950's die eerste keer deur die Harvard-etnobotanis Richard Evans Schultes akedemies beskryf. Hy het opgemerk dit word deur die inheemse volke van die Amasonereënwoud in Colombia onder 'n verskeidenheid name vir divinatoriese en geneeskundige doeleindes gebruik. Dele van B. caapi word geweek en dan saam met blare van verskeie ander plante, insluitende Psychotria viridis of Diplopterys cabrerana, gekook. Die uiteindelike brousel bevat die kragtige hallusinogeniese alkaloïed N,N-dimetielltriptamien (DMT) en monoamienoksidase-inhiberende harmala-alkaloïede, wat nodig is om die DMT oraal aktief te maak. Brousels kan ook van plante sonder DMT gemaak word; Psychotria viridis word dan vervang deur plante soos Justicia pectoralis, Brugmansia of seremoniële tabak, ook bekend as mapacho, of soms geheel weggelaat sonder enige plaasvervanger. Ajahuaska word grotendeels as 'n godsdienstige sakrament gebruik. Volgelinge van die Brasiliaanse geloof Santo Daime maak openlik gebruik daarvan. Adelaars, Arno. Ayahuasca.